section_heading: Ljudi
paragraph_text: Neka su kraljevstva zlih ljudi opstala unatoč Sauronovu porazu pa su Gondor i Rohan u sljedećim godinama poduzeli vojne u te krajeve kako bi Bijelo Stablo moglo rasti u miru. U dodacima Tolkien tvrdi da je Éomer ispunio Eorlovu zakletvu odlaskom u rat s Elessarom u Harad te u područja iza Rhûnskog mora, iz čega je vidljivo da su borbe nastavljene bar s nekim bivšim Sauronovim saveznicima. Da se naslutiti da su ovi poduhvati uspješno završeni pošto su Istočnjaci i Haradrimi naposljetku podčinjeni, ili su njihovi krajevi čak pripojeni Ponovo Ujedinjenom Kraljevstvu. Mnogi su Sauronovi robovi oslobođeni i dobili zemlju u Mordoru, na obalama núrnenskog mora.